**LECTIO DIVINA**

**It-Tlieta u Tletin Ħadd**

**Matul is-Sena (Sena A)**

**Mt 25, 14-30**

 **“Ħallielhom ġidu f’idejhom...”**

**“Wieħed li kien se jsiefer, u sejjaħ lill-qaddejja tiegħu u ħallielhom ġidu f’idejhom”** (v.14)

Ġesu’ qabel is-safra tiegħu, qabel il-festa tal-Għid*, “billi kien jaf li waslet is-siegħa tiegħu biex jgħaddi minn din id-dinja għal għand il-Missier, hu li kien ħabb lil tiegħu, li kienu fid-dinja, ħabbhom għall-aħħar*” (Ġw 13,1), taħt li afdalhom ġidu: “*Nagħtikom kmandament ġdid: li tħobbu lil xulxin. Bħalma ħabbejtkom jien, hekk ukoll ħobbu intom lil xulxin”* (Ġw 13,34). L-imħabba huwa l-aqwa ġid li Ġesu’ afda f’idejna: *“għażilt lilkom, u ħtartkom biex tmorru tagħmlu l-frott u l-frott tagħkom jibqa... Dan hu li qiegħed nikkmandakom: li tħobbu lil xulxin!*” (Ġw 15,16-17).

 **“Lil wieħed tah ħames talenti, lil ieħor tnejn, u lil ieħor wieħed, kull wieħed skont il-ħila tiegħu. U siefer. Dak li kien ħa l-ħames talenti mar minnufih iħaddimhom u qala’ ħamsa oħra. Hekk ukoll dak li kien ħa tnejn qala’ tnejn oħra. Iżda dak li ħa wieħed mar ħaffer fl-art u ħeba flus sidu”** (v. 15-18)

***“kull wieħed skont il-ħila tiegħu”*:** Is-sid jaf il-qaddejja tiegħu bħalma r-ragħaj jaf lin-nagħaġ tiegħu, *“u hu jsejjaħ lin-nagħaġ tiegħu waħda waħda b’isimhom u joħroġhom barra”* (Ġw 10,3). Tant jafhom tajjeb, li jafdalhom ġidu skont il-ħila partikolari tagħhom. Għalkemm talenti diversi fin-numru jeżisti sens ta’ ugwaljanza, għax huma proporzjonati għall-kapaċita’ u l-potenzjalita’ ta’ kull wieħed.

***‘U siefer’***: Is-safar u dewmien bħal fil-każ tal-parabbola tal-għaxar xebbiet (ara 25,5), jesprimu s-siegħa tal-prova. B’differenza minn dan is-sid, Ġesu’ ma’ jħalli qatt waħidhom lid-dixxipli tiegħu: *“U ara, jiena magħkom dejjem, sa l-aħħar taż-żmien*” (28,20); *“Ma nħallikomx iltiema. Nerġa’ niġi għandkom”* (Ġw 14,18). Id-Difensur huwa dejjem mad-dixxipli tiegħu (ara Ġw 14,15).

***‘mar minnufih iħaddimhom’***: Il-ħeffa tal-ewwel żewġ qaddejja biex iħaddmu malajr it-talenti tagħhom tfakkar fil-kliem ta’ Ġakbu: *“Araw li kull bniedem ikun ħafif biex jisma’”* (Ġak 1,19).

**“Sewwa, qaddej tajjeb u fidil; int kont fidil fil-ftit, u jien ser nafdak fuq ħafna” (v. 23)**

Juri t-tjubija u l-fedelta’ taż-żewġ qaddejja lejn is-sid u lejn il-ġid li ħalla f’idejhom. Iqisu ruħhom bħala kollaboraturi attivi: *“intom il-ġisem ta’ Kristu, u kull wieħed minnkom biċċa minnu”* (1 Kor 12,27).

***‘qaddej tajjeb u fidil’*:** Il-Qaddej it-tajjeb jixbaħ lil dak il-Wieħed li hu t-Tajjeb (ara 19,17), li bħalu jagħti lill-oħrajn dak li ngħata lilu: *“Jekk tħarsu l-kmandamenti tiegħi, intom tibqgħu fi mħabbti, kif jiena ħarist il-kmandamenti ta’ Missieri u qiegħed f’imħabbtu”* (Ġw 15,10).

***‘int kont fidil fil-ftit, u jien ser nafdak fuq ħafna’*:** Il-ħidma tal-bniedem hija ftit wisq paragonata mal-ħlas tal-ħajja ta’ dejjem: *“it-tbatijiet ta’ issa ma għandhom xejn x’jaqsmu mal-glorja li għad trid tidher fina”* (Rum 8,18).

**“Iżda resaq ukoll dak li kien ħa talent wieħed, u qal, ‘Sinjur, lilek nafek bħala raġel aħrax, taħsad fejn ma żrajtx, u tiġbor fejn ma xerridtx. Bżajt, u mort ħbejt it-talent tiegħek, fl-art. Hawn, ara, għandek dak li hu tiegħek’”** (v. 24-25)

***‘lilek nafek bħala raġel aħrax’***: L-idea ‘falza’ li kellu ta’ sidu, għamlet minnu qaddej maqbud f’biża’ falz: i-biza’ minn Alla li qed jiġġudikah kontinwament u l-biza’ li issa jkollu jbiddel ħafna mil-istil tal-passat tiegħu: *“Min joqgħod għassa tar-riħ ma jiżra’ qatt, u min joqgħod jħares lejn is-sħab ma jaħsadx”* (Koħ 11,4).

***‘Bżajt, u mort ħbejt it-talent tiegħek’*:** Dak it-talent ħbieh għax ma kienx jaf jilqgħu mingħand is-sid. Is-sid li kien jaf hu kien aħrax u tal-biża’ u ma setax jagħti rigali. Kif seta’ huwa jġawdi dan il-ġid? Ir-relazzjoni li għandu ma’ sidu mhijiex dik ta’ qaddej fidil u tajjeb imma ta’ barrani u għadu, u hekk ma tistax tkun mibnija fuq il-fiduċja u l-imħabba. Din it-tip ta’ relazzjoni tixbaħ lil dik tal-iben il-kbir tal-parabbola tal-Missier Ħanin (ara Lq 15, 11-32).

***‘Hawn, ara, għandek dak li hu tiegħek’*:** Li tagħti lura rigal huwa l-ikbar insult. Is-sid investa l-fiduċja fil-qaddej u l-qaddej ma sfruttahiex, għall-kuntrarju ħlieha fix-xejn, kienet bħal ġawhar quddiem il-qżieqeż (7,6). Il-qaddej ma rax lil ħajtu bħala rigal t’Alla li trid tiġi msarrfa f’opri ta’ mħabba tal-proxxmu.

**“Ħudulu mela t-talent u agħtuh lil dak li għandu l-għaxar talenti... U lil dan il-qaddedj bħal fejda itfugħ ’il barra fid-dlam”** (v.28.31)

Il-ġid tas-sid mhuwiex mogħti biex jintradd lura jew biex jiġi mħares tajjeb, iżda biex ikun investit. It-toroq biex wieħed jinvesti l-imħabba huma bla qies (ara 1 Kor 13).

***‘Ħudulu mela t-talent’*:** Min ma jħobbx ikun qed jeqred lil ħajtu, u tmut fih l-imnħabba li rċieva. Min jżomm in-nifs biex ma jitilfux jifda u jmut. Ried jsalva ħajtu u fil-fatt tilifha: *“Għax min irid isalva ħajtu, jitlifha, imma min jitlef ħajtu għall-imħabba tiegħi, isibha”* (16,25).

***‘itfugħ ’il barra fid-dlam’*:** Hija misjuba sitt darbiet f’Mattew (8,12; 13,42.50; 22,13; 24,51). Dan il-qaddej ried jiżola ruħu mis-sid u fil-fatt spiċċa iżolat.

L-uniku kriterju wżat minn Bin il-Bniedem meta jiġi fil-glorja tiegħu hi l-imħabba murija lejn min hu fil-bżonn (ara 25,31-46). Min ma jkunx ħabb mhuwiex qaddej tajjeb u fidil, m’għandux żejt fil-kus ta’ ħajtu. Dan il-qaddej jinsab fid-dlamijiet, fejn minflok il-ferħ hemm il-biki u minflok it-tbissim hemm it-tgħażżiż tas-snien.